બોલ સાથે ચેડા કરવાના મામલામાં સ્ટિવ સ્મિથ અને ડેવિડ વોર્નર પર ૧૨ મહિનાનો પ્રતિબંધ લાદવામાં આવ્યા બાદ આ બંને ખેલાડીઓ અનેક મહત્વપૂર્ણ મેચો ગુમાવશે. આ ૧૨ મહિનાના પ્રતિબંધનો મતલબ એ છે કે, આ બંને ભારતની સામે રમાનારી સિરિઝમાં પણ ભાગ લઇ શકશે નહીં. ભારતીય ટીમ આ વર્ષના અંત સુધીમાં ઓસ્ટ્રેલિયાનો પ્રવાસ કરશે. આ ગાળા દરમિયાન ભારતીય ક્રિકેટ ટીમ ઓસ્ટ્રેલિયામાં ચાર ટેસ્ટ મેચ રમશે. આની સાથે સાથે ઇન્ડિયન પ્રિમિયર લીગમાં પણ આ બંને ખેલાડી રમી શકશે નહીં. બંને ખેલાડીઓએ આઈપીએલમાં પોતપોતાની ટીમના કેપ્ટનપદેથી રાજીનામુ આપી દીધું છે. બંને ખેલાડીઓને આઈપીએલમાંથી મળેલી જંગી રકમ પણ પરત કરવી પડશે. ૧૩મી જૂનથી ઇંગ્લેન્ડની સામે રમાનારી ઓસ્ટ્રેલિયાની પાંચ વનડે મેચોની શ્રેણીમાં પણ આ બંને ખેલાડીઓ રમી શકશે નહીં. એવી આશા છે કે, ક્રિકેટ ઓસ્ટ્રેલિયા ઝિમ્બાબ્વેની સામે વનડે શ્રેણી રમી શકે છે. આ ઉપરાંત આ બંને ખેલાડી બાંગ્લાદેશની સામે રમાનારી ટેસ્ટ મેચમાં પણ રમી શકશે નહીં. એકંદરે એક વર્ષમાં રમાનારી તમામ મેચોમાં આ બંને ખેલાડીઓ દેખાશે નહીં.